New Haven 21. augusta (TASR) - Slovenská tenistka Daniela Hantuchová neuspela vo štvrťfinále dvojhry na turnaji WTA v americkom New Havene (tvrdý povrch, ...
New Haven 21. augusta (TASR) - Slovenská tenistka Daniela Hantuchová neuspela vo štvrťfinále dvojhry na turnaji WTA v americkom New Havene (tvrdý povrch, dotácia 600.000 dolárov), ktorý bol pre ňu generálkou na US Open. Nasadená dvojka prehrala s turnajovou sedmičkou Francúzkou Alizé Cornetovou za 2:17 h po trojsetovom boji 6:3, 4:6 a 4:6. Hantuchová rozohrala partiu sľubne, po zisku úvodného dejstva mala v druhom sete dva brejkbaly na 4:3, no Cornetová otočila nepriaznivý vývoj a upravila vzájomnú bilanciu na 1:2. Francúzka sa v dueli o postup do finále stretne s víťazkou súboja medzi jej krajankou Marion Bartoliovou a Dánkou Caroline Wozniackou.
Hantuchová napriek štvrťfinálovej prehre dosiahla v New Havene najlepší výsledok na okruhu WTA od návratu na súťažné dvorce po prestávke zavinenej zranením päty. Koncom januára sa dostala až do semifinále grandslamového Australian Open v Melbourne, v Paríži, Antverpách a Indian Wells bola vo štvrťfinále, no po dvojmesačnej pauze sa dlho nevedela dostať do optimálnej formy. Vo Wimbledone, v Stanforde, v Los Angeles i v Pekingu skončila v 2. kole. V New Havene však potvrdila stúpajúcu výkonnosť pred záverečným grandslamovým podujatím sezóny, ktoré štartuje v pondelok. Za postup do štvrťfinále zinkasuje prémiu 14.600 dolárov a do svetového rebríčka si pripíše 70 bodov.
Hantuchová bola v prvom sete duelu s Cornetovou na dvorci aktívnejšou hráčkou. V jeho úvode síce dvakrát nedokázala potvrdiť brejk, no za stavu 4:3 tretíkrát prelomila Francúzkino podanie a pri vlastnom servise dotiahla dejstvo do úspešného konca. Na začiatku druhého setu Hantuchová prehrávala 0:2, no bleskovo vyrovnala a v Tildenovom geme mala dva brejkbaly na 4:3. Nevyužila ich však, Cornetová sa chytila a po brejku v desiatej hre si vynútila tretí set. Francúzka sa dostala na koňa a v rozhodujúcom dejstve si po rýchlom brejku vybudovala náskok 3:0. Hantuchová síce vyrovnala na 4:4, no v desiatom geme ju nepodržalo podanie a tak sa z postupu medzi elitnú štvoricu tešila talentovaná Francúzka.
dvojhra - štvrťfinále:
Alizé Cornetová (7-Fr.) - Daniela HANTUCHOVÁ (2-SR) 3:6, 6:4, 6:4
V dejisku sa pripravuje na Australian Open.